Rasmus Paludan deltog i går som presse, da statsministeren, sundheds- og ældreministeren samt en række myndighedsrepræsentanter holdt pressemøde om COVID-19. Philip Davali/Ritzau Scanpix)

Da statsminister Mette Frederiksen (S) tirsdag aften holdt pressemøde om coronavirusset, var der ikke kun spørgsmål fra for eksempel TV 2 Nyhedernes Hans Redder og Bertil Fruelund fra Ritzau. Også stifteren af partiet Stram Kurs, Rasmus Paludan, stillede spørgsmål. Blandt andet om, hvordan statsministeren så de aktuelle indgreb i forhold til grundlovssikrede rettigheder.

Rasmus Paludans tilstedeværelse i pressekorpset vakte undren og kritik på sociale medier.

Er der nogen der kan fortælle mig hvordan Rasmus Paludan kan få et pressekort??? — Søren Jeppesen (@sorjep) March 17, 2020

Hej, Tony Scott fra Hestenyt … hvad mener statsministeren om … ??? KAN ALLE MEDIER FÅ ADGANG?!?!#dkpol — Tony Scott (@TonyScottDK) March 17, 2020

En statsminister, der står berørt og forsvarer nogle nødvendige men svære tiltag for – selvfølgelig – den frie og kritiske presse og… Rasmus Paludan. Men alligevel tålmodig, alvorlig og seriøs. Derefter Dronningen, der bakker op om myndighederne. I Danmark er jeg født #dkpol — Jacob Mark (@jacobmark_sf) March 17, 2020

Rasmus Paludans deltagelse ved pressemødet blev blandt andre omtalt af Ekstra Bladet.

Mange udsteder pressekort

Dansk Journalistforbund er ikke det eneste sted, man kan få udstedt et pressekort.

Forskellige former for pressekort udstedes blandt andre af Danske Medier, Dansk Magisterforening, Djøf, Bibliotekarforbundet, organisationen FAF og Jordbrugsakademikernes forening.

I går skrev DJ-formand Tine Johansen på Twitter:

Mange spørger, om alle kan få pressekort. Og nej, ikke hos DJ – men andre org. udsteder kort, der ser anderledes ud, og som ikke giver de samme adgange — Tine Johansen (@JohansenTine) March 17, 2020

Man kan også få pressekort gennem for eksempel Djøf. Og det er netop Djøf, der har udstedt pressekortet til Rasmus Paludan. Det har han tidligere oplyst til Journalisten.

Hej Martin. Vi har spurgt Rasmus Paludan. Ifølge ham selv er det et DJØF-pressekort. Mvh, Ole Obitsø — Journalisten (@journalistendk) January 2, 2020

Statsministeriet bestemmer

Rasmus Paludan forklarer, at han tidligere har deltaget i pressemøder arrangeret af fx Københavns Politi.

”Så jeg synes ikke, det var så mærkeligt, at jeg var til stede i går. Det var jo trods alt et meget betydningsfuldt pressemøde,” forklarer han.

Rasmus Paludan siger, at hans pressekort blev undersøgt meget grundigt af en medarbejder fra Statsministeriet, før han kom ind.

Rasmus Paludan var ikke mødt op som politiker, men som repræsentant for onlinemediet Frihedens Stemme.

”Hvis jeg havde været der som politiker, havde jeg spurgt om noget helt andet,” fortæller han.

Rikke Gjøl Mansø er DR-reporter og formand for Presselogen. Hun repræsenterer dermed journalister med såkaldt privilegeret adgang til Folketinget.

”Pressemødet i går fandt sted i Statsministeriet, og selv om det er samme bygning som Folketinget, er det to forskellige institutioner. I Statsministeriet sætter de deres egne regler for, hvem der kan komme ind.”

Hun tilføjer, at det på grund af coronakrisen kun er journalister med privilegeret adgang, der kan komme ind til pressemøderne i Folketinget, fordi Folketinget ikke ønsker for mange mennesker samlet på ét sted.

”Mig bekendt har der ikke været et eneste pressemøde i Folketinget i denne tid. Så journalister uden privilegeret adgang til Folketinget er ikke blevet snydt for pressemøder herinde. Til gengæld har de ikke kunnet interviewe politikere på Borgen i forbindelse med hastelovgivningen,” forklarer Rikke Gjøl Mansø.

Hurtigt ude igen

Pressefotograf Anthon Unger var til stede for Ekstra Bladet og tog nogle billeder af Rasmus Paludan, da han stillede sit udstyr op.

”Der blev lige løftet et par øjenbryn, da han trådte ind i lokalet med et pressekort om halsen. Jeg tænkte: Begynder han nu at råbe op? Men han gjorde faktisk ikke meget væsen af sig. Da pressemødet var slut, var han hurtigt ude ad døren,” sammenfatter Anthon Unger.

(Opdateret klokken 12:40 med kommentar fra Rasmus Paludan)